הפרח, האבקה והפריה• לתות השדה (Fragaria x.ananassa) פרח בעל 5 עלי כותרת בצבע לבן. הפרח דו-מיני, בעל יכולת האבקה עצמית, מייצר אבקה וצוף למכביר. הפרח בנוי ממצעית תפוחה, הנושאת עליה מספר רב של צלקות. זמן הפתיחה של הפרחים תלוי בטמפרטורה – בטמפרטורות נמוכות מתעכבת פתיחת המאבקים ושחרור האבקה. 3-5 ימים לאחר פתיחת המאבקים נושרת הכותרת עם האבקנים. חיוניות האבקה עולה ככל שעולה הטמפרטורה. הפריית המצעית מגרה את השחלה להפרשת הורמונים המביאים להתפתחות של המצעית המהווה למעשה את פרי תות השדה. הפריה לא מושלמת יכולה לגרום למניעת התפתחות חלקי המצעית שהביציות השוכנות עליהן לא הופרו וכתוצאה מכך מתקבל פרי מעוות. כדי לקבל פרי תקין צריכות לפחות 90% מהביציות להיות מופרות. יש לזכור שישנם גורמים פיזיולוגיים נוספים המשפיעים גם הם על קבלת פרי תקין. • דבורי הבומבוס מבקרות היטב את פרח התות בתנאים של בית-צמיחה ומביאות להאבקה עצמית או זרה. מחקרים של השנים האחרונות הצביעו באופן מובהק על תרומה של דבורי הבומבוס לתות-שדה במבנים שהתבטאה בהגדלת היבול הכללי וליצוא.• לקבלת פרי מושלם בצורתו דרושים מספר ביקורים של הדבורים בפרח. האבקה זרה משפרת את איכות הפרי. הכוורת• למרות שפרח התות מכיל צוף, כמותו אינה תמיד מספקת להתפתחות מושבת הבומבוס. לפיכך מי הסוכר מסופקים לכוורת כמקובל.• כוורת סטנדרטית לתות שדה מכילה, בשער המפעל, מלכה אחת וכמה עשרות פועלות, גלמים, ולדות (זחלים) וביצים. הכוורת אינה מכילה זכרים. זוהי מושבה חזקה בעלת משך חיים של 5-10 שבועות.מינון ותזמון• מראשית הפריחה יש להכניס כוורת ל- 2-1 דונם. בהמשך הגידול משתנה מינון הכוורות בהתאם לכמות הפריחה וזאת עקב תופעת הגליות בפריחה בתות השדה. • במצב של פריחה מועטה יש להקטין את מינון הכוורות ובמידת הצורך אפילו להוציא חלק מהן מהשטח בשל החשש לביקורי-יתר של הפועלות בפרחים המעטים יחסית, תופעה שעלולה להביא לכתמי שעם על הפרי באזור המצעית. תופעה של ביקורי יתר נדירה בדרך כלל, במיוחד במבנים שמחוממים בלילה. • מומלץ להשתמש בדבורי הבומבוס במבנים מנובמבר ועד אמצע מרץ (תלוי בטמפרטורות ובמועד השתילה).• באביב יש לשקול המשך שימוש בדבורת הבומבוס להאבקה בהתאם לטמפרטורות, לייעוד הפרי (יצוא או שוק מקומי) ולמועד הפסקת הגידול/הקטיף.הצבת הכוורת במבנהעם קבלתה של הכוורת יש לבצע את הפעולות הבאות:• הצב את הכוורת במקום בולט במבנה, מאוורר דיו ומוצל. בכל מצב חשוב שהכוורת לא תיחשף לקרינת שמש ישירה.• הכוורת מונחת על עמוד תומך שתוכנן ויוצר במיוחד למטרה זו. מרח סביב העמוד (בגובה השליש התחתון שלו) פס של דבק לוכד חרקים על-מנת למנוע גישת נמלים לכוורת. אלה עלולות להביא לאי-שקט במושבה.• לאחר שהצבת את הכוורת תן למושבה בתוכה "להירגע". כעבור מספר דקות פתח בזהירות את חור היציאה על-ידי הרמת התריס שחוסם אותו. הדבורים תצאנה את הכוורת ותתחלנה ב-"תעופת התמצאות" שתעניק להן מאוחר יותר את היכולת למצוא דרכן חזרה לקן ללא בעיות. כוורת שמוצבת סמוך לשקיעת החמה, אין לפתוח אותה אלא בבוקר שלמחרת.• בכל מקרה אין לשנות את מיקומה המקורי של הכוורת אלא בהתייעצות עם מדריך המפעל ולאחר הפעלת מתקן "שובי-בי".• בדבר הנחיות ספציפיות לקראת כל עונה יש להיוועץ במדריך המפעל ולעיין בדפי מידע נפרדים שיופצו למטרה זו.
שרות-שדה• כמות האבקה שנותרת במאבקים שבפרח היא הסימן החזותי לביקור דבורי הבומבוס: מאבקים מרוקנים ואבקה מפוזרת על עלי הכותרת מצביעים על רמת ביקורים ופעילות נאותה. • המעקב אחר פעילות הדבורים ומצב הכוורות ייעשה בשלוש דרכים:האחת - תצפית ישירה על ביקורים של דבורי בומבוס בפרחים.השניה - תצפית על כניסה ויציאה של פועלות מהכוורת. בכוורת תקינה ניתן להבחין בכ - 5 כניסות ויציאות במהלך 10 דקות. צבע צמידות האבקה על פועלות שנכנסות טעונות הוא צהוב; שתי הבדיקות שהוזכרו צריכות להתבצע בשעות שיא הפעילות של הדבורים בבוקר.השלישית - בדיקת פרחים פתוחים לסימני ביקור של הבומבוס (ראה לעיל). דבורת הבומבוס והגנת הצומח• ככלל, כל חומרי ההדברה האסורים לשימוש בנוכחות דבורי דבש, לא מומלצים לשילוב עם דבורי הבומבוס. היה וקיים צורך להשתמש בחומר הדברה כזה או אחר בנוכחות הדבורים, יש להתייעץ ברשימה העדכנית של חומרי ההדברה והשפעתם על דבורי הבומבוס, בהוצאת ביו-בי, שדה אליהו.במקרה של שימוש בחומרי הדברה כימיים במבנה חשוב לזכור את הנקודות הבאות:• אין להציב את הכוורת בסמיכות למחסן חומרי הדברה.• שימוש בחומרי הדברה כימיים לפני הכנסת הדבורים, מחייב התייעצות עם מומחי ביו-בי באשר למועד מתאים להצבת הכוורת.• בשבוע הראשון מהצבת הכוורת אין להשתמש בחומרי הדברה כלשהם.• בכל מקרה, אין להשתמש בחומרי הדברה בעלי טווח פעולה רחב או פעילות שאריתית ארוכת זמן; השפעתם על הדבורים חמורה. במקרים דחופים ניתן ליישם חמרים בעלי פעילות שאריתית קצרה. או-אז יש להוציא את הכוורת מהחממה ולהחזירה בתום פרק זמן מסויים (ראה הנחיות בהמשך).• איבוק/גיפור עלול לסכן במיוחד את שלומן של הדבורים שכן במהלך תעופתן קולטות הן את חומר ההדברה ומביאות אותו לקן שם הוא מועבר בדרך זו או אחרת לצאצאים. בנוסף לכך נגרמת פגיעה ישירה לדבורים עצמם ע"י שריטות בגופן אשר נגרמות על ידי גרגרי הגופרית וגורמות להתייבשות.• בעבודה עם מערפל (פוגר), יש להוציא את הכוורות בזמן הערפול גם בשימוש עם תכשירים מותרים.• גם אם חומר הדברה מסוים אינו מזיק לכאורה לדבורים הרי ששימוש תכוף בו עלול להסב להן נזק מצטבר.• שילוב חומרים מחייב התייעצות עם המדריך היות ולעתים יש לשילוב חומרים השפעה מצטברת.• יש לזכור כי גם רחף של חומר הדברה חריף ושאריתי אשר מרוסס בשטח שכן, עלול להיות קטלני לדבורים.• יש להקפיד על סילוק המרסס ואריזות ריקות של חומרי הדברה משטח המבנה.
הוצאה והכנסה של הכוורת בעקבות יישום חומר הדברה • החזר את הדבורים לכוורת על ידי העברת מתקן "שובי-בי" למצב של "כניסה בלבד" למשך 75 דקות.• אל תשהה את הכוורת הסגורה בחממה מעבר לזמן הדרוש לכניסת הדבורים.• הוצא את הכוורת מהמבנה והחזק אותה בטמפרטורה של 18-26ºc כ. המנע מלאחסן אותה בסמוך לחומרי הדברה.• בתום פרק הזמן המתאים שלאחר יישום חומר ההדברה, העבר את הכוורת חזרה למקומה המקורי במבנה. מספר דקות לאחר מכן ניתן לפתוח את פתח היציאה.• השתדל להימנע עד כמה שניתן מטלטול הכוורת. לפעולה כזו השפעה שלילית מצטברת על פעילות הדבורים.
היה ונעקצת...• דבורי הבומבוס אינן תוקפניות ועוקצות לעתים רחוקות בלבד. בכל מקרה רצוי להימנע מלבוש בצבע כחול, סגול כהה, וכן משימוש באפטר-שייב וחומרי איפור למיניהם שכן כל אלה ידועים כמושכים את הדבורים במידה זו או אחרת. כמו כן מומלץ למי שאינו עובד נחוץ במבנה (ילדים למשל) לא להסתובב בו ללא מטרה.• בדרך כלל גורמת עקיצתה של הדבורה לגירוי מקומי מלווה בתפיחה קטנה באזור שנעקץ. רצוי להניח שם קובית קרח והרגישות תלך ותעלם כעבור זמן מה (דקות עד מספר שעות). ברם יש אנשים המפתחים רגישות-יתר לעקיצתה של הדבורה; זו מתבטאת בגירודים בכל הגוף ולאו דווקא באזור שנעקץ, גירויים באזור ריריות העיניים והאף, התעטשויות וקוצר נשימה. במקרה זה יש לפנות מיידית לרופא.